《晓登柏子冈回望金陵怀寄锺山泉禅师》
宋代·贺铸

晨征念王事，驽驾烦屡叱。
既陟崔嵬高，稍辞丛薄密。
乌牛沾宿露，白鸟明初日。
清川舴艋迟，绿岸浮图出。
缅怀秣陵游，曾缀秦淮繂。
曳舄白下门，供香金粟室。
得闻四句偈，如奉三尺律。
损益非所知，婚嫁行且毕。
庶几追老庞，薄暮徼万一。
誓将迁枳根，待变江南橘。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。